ኬኒያ እና ሶማሊያ በድምበራቸው አካባቢ ያለዉን ፀጥታ ለማስከበር በጋራ ለመስራት ተስማሙ
ኬኒያ እና ሶማሊያ የጋራ ደህንነታቸዉን በተመለከተ ውይይት በማድረግ ሁለቱ ሀገራት በተለይም የጋራ ድምበራቸው አካባቢ ላይ ያለዉን ፀጥታ ከማስከበር አኳያ በጋራ ለመስራት መስማማታቸው ነው የተገለጸው፡፡ሶማሊያን ለበርካታ አመታት በፀጥታ ችግር ሲያተራምስ የነበረው አልሸባብ በጎሬበት ሀገራት ላይ ጫናን ከመፍጠር አልፎም በአንዳንዶቹ ላይ ጥቃት ሲፈፅም እንደነበር የሚታወስ ነው፡፡በአልሸባብ ጥቃት ሲደርስባት የነበረችው ኬኒያ ጥቃቱን ለመከላለከልና አሸባሪዉን ቡድን ከራሷ ለማራቅ የተለያዩ እርምጃዎችን ስትወስድም ቆይታለች፡፡ከእነዚህም መካከል ከአፍሪካ ህብረት ጋር በመሆን ከምትወስዳቸው የሰላም ማስከበር ስራዎች በተጨማሪ 400 ኪሎ ሜትር ርዝማኔ ያለውን አጥር ማንዴራ በምትባል የድንበር ከተማ አቅራቢያ ለመገንባት ተገዳለች፡፡ከዚህ ውስጥ 8 ኪሎ ሜትሩን ሙሉ ለሙሉ ገንብታለች፡፡ኬኒያ በአልሸባብ በሚደርስባት ጥቃት በርካታ ዜጎቿን ያጣች ሲሆን፥ በተለይም በጋሪሳ ከተማ በሚገኘው የኬኒያ ዩኒቨርሲቲ ውስጥ ከ150 በላይ ዜጎቿን ማጣቷ ሁለቱን ሀገራት በሚያገናኘውን ድንበር በአደገኛ አጥር ለመከለል መነሻ እንደሆነም ተነግሯል፡፡ለዚህም አጥር ግንባታ ሀገሪቱ በትንሹ ከ20 ቢሊዮን ሽልንግ በላይ መድባ ስራዉን ጀምራለች፡፡ይሁን እንጅ ግንባታው በተፈለገው ፍጥነት ሊሄድ ባይችልም አሁን ሁለቱ ሀገራት የጋራ ደህንነታቸዉን በተመለከተ እየተወያዩ ይገኛሉ፡፡የሶማሊያ የውጭ ጉዳይ ሚኒስትር እና ዓለም አቀፍ ግንኙት ሃላፊ የሆኑት  አህመድ ኢሳ አዋድ የኬኒያው የውጭ ጉዳይ ሚኒስትር ሞኒካ ጁማ ጋር ተገናኝተው እየመከሩ ነው፡፡በምክከራቸው ሁለቱ ሀገራት አጠቃላይ የጋራ ጉዳዮችን አንስተው የተወያዩ ቢሆኑም በተለይም በማንዴራ እና በባሌድ ሃዎ ከተሞች መካከል የሚገነባዉን ባለ 400 ኪሎሜትር አጥር እውን ማድረግ በሚችሉበት ላይ ሰፊ ውይይት አድርገዋል፡፡ሁለቱ ሀገራት የጋራ ደህንነታቸዉን በጋራ በመጠበቅ ዲፕሎማሲያዊ ግንኙነታቸዉን ከማሳደግ በተጨማሪ ሀገራቱ በበርካታ የጋራ ጉዳዮች ላይ መክረዋል፡፡በተለይም የንግድ፣ የባንክ አገልግሎት፣ የሰለጠነ የጤና ባለሙያዎችን ማፍራት በትኩረት የተመከረባቸው ጉዳዮች ናቸው፡፡ (ምንጭ፤ ኦል አፍሪካ ድረ ገጽ)